એક બાજુ માણસની આ ઓળખ છે અને બીજી બાજુ ઓળખ ગરજી ગરજીને કહે છે કે – तत्त्वमसि તું તે છે. – પરમ શક્તિવાન, પરમ પ્રકાશમાન, પરમ ગુણવાન, અજર અમર તત્ત્વ. બંને હકીકત સાચી છે. માણસજાતે જીવી જીવીને હાંસલ કરેલાં આ બે સત્ય છે, જે સામસામે છેડે ઊભેલાં છે. પ્રાણીને કેવળ પ્રકૃતિ છે, પ્રકૃતિ જે સ્થિતિમાં રાખે તે સ્થિતિમાં રહેવાનું. માણસને કેવળ એક દિશા નથી. એ પ્રકૃતિમાંથી નીચે વિકૃતિમાં ઊતરી ‘મોસ્ટ ડેન્જરસ’ પણ બની શકે છે અને પ્રકૃતિથી ઉપર ઊઠી ‘મોસ્ટ ડિવાઈન’ પણ બની શકે છે.